**Dôvodová správa**

**B. Osobitná časť**

**K bodu 1**

Upravuje sa najneskorší termín výkonu prvej agrotechnickej operácie na trvalých trávnych porastoch, ktorou je kosenie alebo pasenie z 31. júla na 31. augusta. Termín sa mení z dôvodu skutočnosti, že poľnohospodárom viac vyhovuje neskorší termín v súvislosti s potrebou vytvorenia viac trávnej hmoty na výrobu krmovín pre hospodárske zvieratá,  ako aj s potrebou vytvorenia väčších zásob na kŕmenie zvierat v zimnom období. Výnimky odkazujú na odlišné termíny kosenia podľa § 18 nariadenia vlády Slovenskej republiky č. 436/2022 Z. z., ktorým sa ustanovujú pravidlá poskytovania podpory v poľnohospodárstve formou priamych platieb v znení nariadenia vlády Slovenskej republiky č. .../2024 Z. z. (ďalej len „nariadenie vlády Slovenskej republiky č. 436/2022 Z. z.“) alebo podľa nariadenia vlády Slovenskej republiky č. 3/2023 Z. z., ktorým sa ustanovujú pravidlá poskytovania podpory na neprojektové opatrenia Strategického plánu spoločnej poľnohospodárskej politiky v znení nariadenia vlády Slovenskej republiky č. 407/2023 Z. z. (ďalej len „nariadenie vlády Slovenskej republiky č. 3/2023 Z. z.“), a to:

a) ak je termín v osobitnom predpise skorší ako 31. august (napr. § 29 ods. 2 písm. d) nariadenia vlády Slovenskej republiky č. 3/2023 Z. z. pri povinnosti prijímateľa podpory na operáciu podľa § 28 písm. a) vykonať na ploche podľa odseku 1 prvú kosbu trvalých trávnych porastov najneskôr do 8. augusta),

b) ak je termín v osobitnom predpise neskorší (napr. § 32 ods. 2 písm. b) nariadenia vlády Slovenskej republiky č. 3/2023 Z. z. pri povinnosti prijímateľa podpory na operáciu podľa § 28 písm. d) pokosiť ostatné nepokosené plochy trvalého trávneho porastu podľa písmena a) v období od 15. augusta do 30. septembra),

c) ak je obmedzené odstraňovanie nespasených častí formou mulčovania (napr. § 29 ods. 2 písm. k) tretí bod nariadenia vlády Slovenskej republiky č. 3/2023 Z. z., kde sa zakazuje počas obdobia viacročného záväzku mulčovať na rovnakej ploche viac ako jedenkrát).

Zároveň sa ustanovuje, že v prípade pasenia musia byť na poľnohospodárskej ploche odstránené nespasené časti alebo nedopasky; to neplatí, ak ponechanie nespasených častí alebo nedopaskov vyplýva zo schválenej dokumentácie ochrany prírody alebo rozhodnutia štátneho orgánu ochrany prírody a krajiny. V predposlednej vete odseku 5 sa rozširuje povinnosť poľnohospodára v prípade pasenia odstrániť okrem nespasených častí aj nedopasky, ak to nie je v rozpore zo schválenou dokumentáciou ochrany prírody alebo rozhodnutím štátneho orgánu ochrany prírody a krajiny. S cieľom precizovania rozdielu medzi pojmami „nespasené časti“ a „nedopasky“, sú tieto pojmy vymedzené v § 19 ods. 3 nariadenia vlády Slovenskej republiky č. 436/2022 Z. z, ., , ktorý je súbežne s týmto nariadením vlády v legislatívnom procese.

**K bodu 2**

V § 4 ods. 3 a 7 dochádza k precizovaniu textu. Slovo „násobok“ sa nahrádza slovom „súčin“.

**K bodu 3**

Legislatívno-technická úprava v súvislosti s vypustením doterajšieho odkazu na vymedzenie pojmu „podnik“ v čl. 3 druhom bode nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6. 12. 2021) v platnom znení. Zároveň sa vypúšťa slovo „poľnohospodárskeho“ s cieľom terminologického zjednotenia nariadenia vlády.

**K bodu 4**

Do definície aktívneho poľnohospodára sa dopĺňa možnosť uznania vedecko výskumných inštitúcií ako aktívneho poľnohospodára v prípade, že obhospodarujú poľnohospodársku plochu alebo chovajú hospodárske zvieratá. Novým kritériom sa zohľadňuje význam vedecko výskumných inštitúcií pre poľnohospodársky sektor ako celok, čo zároveň predstavuje zjednodušenie, nakoľko sa dotknutým subjektom odbúrava administratívna záťaž spojená s preukazovaním testu príjmu. Vysoká škola s poľnohospodárskym zameraním sa zo znenia vypúšťa z dôvodu duplicity, nakoľko vysoké školy sú právnické osoby vykonávajúce výskum a vývoj podľa § 2 ods. 11 zákona č. 131/2002 Z. z. o vysokých školách a o zmene a doplnení niektorých zákonov.

**K bodu 5**

Navrhuje sa prechodné ustanovenie k úpravám účinným od 1. januára 2025, podľa ktorého sa podmienky poskytnutia podpory na základe žiadostí predložených v roku 2024 budú posudzovať podľa doterajšej právnej úpravy účinnej do 31. decembra 2024.

**K bodu 6**

V prílohe č. 1 sa odstraňuje plodina Gaštan jedlý zo zoznamu rýchlorastúcich drevín, pretože gaštan jedlý nie je považovaný za rýchlorastúcu drevinu.

**K bodu 7**

Z dôvodu zosúladenia ustanovení európskej legislatívy prílohy IV nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV),  
a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení sa od 1. januára 2025 zavádza kontrola podmienok normy ochrany mokradí alebo rašelinísk, ktoré obsahujú podmienky hospodárenia na nich alebo v bezprostrednom okolí.

**K bodu 8**

Z dôvodu potrieb vyplývajúcich z aplikačnej praxe dochádza k precizovaniu znenia podmienky v rámci normy DPEP 7.

**K bodu 9**

Upravuje sa názov znenia normy DPEP 8 v súvislosti implementáciou nariadenia Európskeho parlamentu a Rady (EÚ) 2024/1468 zo 14. mája 2024, ktorým sa menia nariadenia (EÚ) 2021/2115 a (EÚ) 2021/2116, pokiaľ ide o normy dobrého poľnohospodárskeho a environmentálneho stavu, režimy v záujme klímy, životného prostredia a dobrých životných podmienok zvierat, zmeny strategických plánov SPP, preskúmanie strategických plánov SPP a výnimky z kontrol a zo sankcií (Ú. v. EÚ L 2024/1468, 24. 5. 2024).

**K bodu 10**

Upravuje sa znenie podmienky v rámci normy DPEP 8 v súvislosti s implementáciou nariadenia Európskeho parlamentu a Rady (EÚ) 2024/1468 zo 14. mája 2024, ktorým sa menia nariadenia (EÚ) 2021/2115 a (EÚ) 2021/2116, pokiaľ ide o normy dobrého poľnohospodárskeho a environmentálneho stavu, režimy v záujme klímy, životného prostredia a dobrých životných podmienok zvierat, zmeny strategických plánov SPP, preskúmanie strategických plánov SPP a výnimky z kontrol a zo sankcií (Ú. v. EÚ L 2024/1468, 24. 5. 2024), kde sa odstraňuje povinnosť vytvárania neproduktívnych prvkov na ornej pôde od roku 2025. Ponecháva sa povinnosť ochrany chránených krajinných prvkov alebo zákaz strihania živých plotov a stromov.

**K bodu 11**

Upravuje sa názov časti B prílohy č. 2. Názov sa prispôsobuje obsahu noriem DPEP 5 a DPEP 8 aj v súvislosti s vypustením povinnosti vytvárania neproduktívnych prvkov na ornej pôde.

**K bodu 12**

Upravuje sa znenie prvej vety časti B prílohy č. 2 z dôvodu zmeny obsahu definície DPEP 8, z ktorej sa vypúšťa povinnosť vytvárania neproduktívnych prvkov na ornej pôde.

**K bodu 13**

V prílohe č. 2 časti B sa vypúšťajú body, ktoré súvisia so stanovením minimálneho podielu neproduktívnych prvkov na ornej pôde pre potreby pôvodného znenia normy DPEP 8. Upravujú sa definície chránených krajinných prvkov a dopĺňa sa definícia pojmu „skupina stromov na trvalých trávnych porastoch“ ako chráneného prvku v rámci definície DPEP 8.

**K bodu 14**

V prílohe č. 2 časti B sa vypúšťajú ôsmy bod a tabuľky č. 1 až 3, ktoré boli definované pre potreby minimálneho podielu neproduktívnych prvkov pre pôvodnú definíciu DPEP 8.

**K čl. II**

Účinnosť nariadenia vlády sa navrhuje od 1. januára 2025.